Thor Heyerdahl videregående skole

Thor Heyerdahl videregående skole (THVGS) ligger i Larvik. Den var tidligere inndelt i flere avdelinger rundt om i Larvik kommune, men ble samkjørt fra og med 17. august 2009, da det stod ferdig én storskole.

Skolen er en av Norges største skoler med 1 510 elever og 11 studieprogrammer (ikke naturbruk, som tilbys ved Melsom videregående skole i Sandefjord kommune) pr. 1. august 2006, kun overgått av en annen Vestfold-skole, Sandefjord videregående skole.

Historie
Thor Heyerdahl videregående skole består av tidligere Farris videregående skole (tidligere Larvik handelsskole), Gloppe skole (tidligere Vestfold husflidskole), Kilden videregående skole (tidligere Larvik yrkesskole) og tidligere Larvik gymnas. Larvik kommune kjøpte det gamle gymnasbygget. Den ervervet Ahlefeldtsgate 6, 8 og 10 for 30,3 millioner kroner. Kommunen ervervet imidlertid ikke arealet og bygningene til Farris videregående skole og Gloppe skole.

Skolen ble grunnlagt i 1824 som Laurvigs Middelskole. Den fikk navnet Laurvigs Offentlige Høiere Almenskole i 1875, og Larviks Kommunale Høiere Almenskole i 1894. Først i 1901 ble skolen et gymnas. I 1961 ble navnet Larvik gymnas. Det nåværende navnet, Thor Heyerdahl videregående skole, fikk skolen i 1994, da den ble slått sammen med Farris, Kilden og Gloppe videregående skoler.

Minoritetsspråklige elever
20 prosent av alle minoritetsspråklige elever faller ut av videregående skole før eksamen er fullført. Når det gjelder Thor Heyerdahl videregående skole er tilsvarende tall seks prosent.

Thor Heyerdahl videregående skole har i mange år hatt et samarbeid med Larvik Læringssenter, både faglig og økonomisk, for eksempel om forkurs for minoritetsspråklige elever det siste skoleåret. Begge organisasjoner er fra før av valgt av Nasjonalt senter for flerkulturell opplæring (NAFO) til å være såkalte Fokusskoler, og arbeider dermed målrettet med flerkulturell opplæring.

Storskolen

Thor Heyerdahl videregående skole i Larvik ble samlokalisert i august 2009, da den nye storskolen i Hoffs gate ved Fram stadion ble tatt i bruk.
Det danske arkitektgruppen Schmidt, Hammer & Lassen i samarbeid med SLA landskabsarkitekter vant 24. januar 2006 arkitektkonkurransen med prosjektet «Synergi».
Hele skoleprosjektet samt Arena Larvik med plass til 4 000 tilskuere hadde en budsjettramme på 969 millioner kroner, inkludert 143 millioner for Arena.
AF Synergi var hovedentreprenør for bygget. Det var imidlertid snakk om et arbeidsfellesskap av ti firmaer, hvorav Veidekke hadde hovedenterprisen.
Bygningskomplekset består av selve skolebygningen og idrettsanlegget Arena og har en samlet størrelse på 33 802 kvadratmeter.
Skolebygget består av fem etasjer, er 24 meter høyt og har en grunnflate på 80 × 80 meter, i tillegg kommer verkstedsavdelingene.
Arenaen er forbundet med skolebygningen via en bro fra annen etasje,  rommer to håndballbaner og har en tribunekapasitet på 4 000 tilskuere.
Skolen er læringssted for 1 650 elever og har cirka 300 ansatte.
Navnet er fortsatt Thor Heyerdahl videregående skole.
I juni 2007 startet rivingen av de gamle skolebygningene i Hoffsgate.
Totalbudsjettet for utsmykkingen var cirka 1,8 millioner kroner på selve skolen.
En utsmykningsjury bestemte i løpet av august 2007 seg for hvilket utsmykningsforslag den skal gå inn for.

Rektorer
 2020-: Lin Marie Holvik (fra direktør i Kulturtanken)
 2018-2020: Kjølv Eidhammer (fra undervisningssjef i Modum)
 2013-2018: Robert Rognli (til kommunalsjef Holmestrand)
 2009–2013: Hallvard Larsen

Se også
Operasjon Peru

Referanser

Eksterne lenker
 
 THVS - kalas og seilas (Slideshow 2009)

Videregående skoler i Vestfold og Telemark
Skoler i Larvik
Skoler i Norge navngitt etter personer
Utdanningsinstitusjoner etablert i 1824
Thor Heyerdahl